October 1999

Integrar las ‹Punts› en ‹La Quotidiana›?

Quai è stà in schoc. Ils 20 d’avust 1999 hai jau legì la suandanta novitad, formulada en furma da dumonda, en nossa chara gasetta rumantscha quotidiana: «Integrar las ‹Punts› en ‹La Quotidiana›?» Jau hai cret da betg udir, respectivamain leger endretg. Tgi vul integrar tgi? E cura che jau hai chapì dal tut la novitad hai jau pensà: «Quel Labrum, u co ch’el ha num, è schon in fegher. I na basta betg ch’el ha cumprà pli u main tut las gasettas da la Svizra da l’Ost. Na, quai na basta betg. I na basta betg ch’el fa ussa radio per l’entira Svizra da l’Ost. Na, quai na basta betg. I na basta betg da far televisiun per l’entira Svizra da l’Ost. Na quai na basta betg. El vul era anc cumprar in dals ultims tocs nusch independent da la turta rumantscha – nossas ‹Punts›.»

Jau sun stà schoccà. Perquai hai jau ditg dalunga a mia dunna: «Pachetescha las valischs e prenda ils uffants, nus giain.» Ella è natiralmain era stada schoccada. Jau n’hai dentant betg pli gì temp per la declerar tut la problematica, quai fiss stà memia cumplitgà.

Jau sai, jau sun in chajachautschas. Ins na sa dentant mai sche Labrum, u co ch’el ha num, vegn in di e cumpra nossa chasa e di: «Jau sun ussa il possessur ed il president dal cussegl administrativ da questa chasa», e fertig! I na restass alura nagut auter che da guardar da quai tup per el en. Tut ensemen po numnadamain ir uschè svelt, ti gnanc t’accorschas insatge.

Ussa sun jau qua en California e giaud il sulegl. Da gasettas na vi jau pli udir nagut, nagut dal tut. Basta che jau e mia famiglia essan en salv.

Per finir forsa anc insatge pli lustig:

A mintga schimgia sia banana,

Als Rumantschs ‹La Quotidiana› –

Be per ils buns las ‹Punts›!

Cun chars salids

Voss Men Caduff or da la California

Stimà sar Men Caduff

Nus da la redacziun da las ‹Punts› sperain natiralmain che Vus passentias in bel temp en la California. Vus n’avais dentant d’avair tema da nagut. Vus pudais puspè turnar – nossas ‹Punts› restan segir e franc vinavant independentas.

Cun cordials salids da la redacziun da las ‹Punts›

November 1999

I na dat betg pli Rumantschs!

I basta. Ussa basti! Jau sun puspè stà schoccà. Jau stoss però declerar quai da l’entschatta: Tschel di hai jau legì en las ‹Punts› ch’ins po empustar il nov dc dals giuvens Rumantschs e natiralmain era da las giuvnas Rumantschas (schebain che jau sun stà stut da vesair ubain udir ch’i dat be chantadurs masculins).

Jau hai ditg a mia dunna: «Dalunga empustar». Quella ha alura prendì ina carta postala ed ha tramess quella per air-mail sur l’Atlantic vi.

Suenter be paucs dis è vegnì il pachet cun en il dc. Jau hai mess il dc en mia stereo. Ed jau stoss ussa dir, era sche mia dunna di adina che jau saja in criticunz, che quai ch’ils giuvens Rumantschs chantan n’è betg mal. Propi super! Surtut l’Elton John rumantsch plascha a mai.

Però suenter è vegnì il grond schoc – il quint: «Anbei schicke ich Ihnen die bestellte CD ‹Revoluziun›. Ich hoffe, dass Sie viel Spass beim Reinhören haben werden.» Sche quel ch’ha scrit quellas pèr lingias savess cun tge ‹Spass› che jau hai legì sia chartetta, alura stess el be stut. Crajan ils Rumantschs insumma ch’ins chapescha betg rumantsch en l’America, ni en California? Jau hai alura mussà a mia dunna il quint tudestg. Quella ha dalunga cumenzà a cridar. Jau hai vulì calmar ella. Però ella ha be ditg: «Nus essan uschè ditg davent da la terra rumantscha. Igl è memia tard, i na dat betg pli Rumantschs!» Quai è alura stà mes segund schoc da quel di ed jau sun vegnì tut malsegir. Na datti propi betg pli Rumantschs, sche gnanc il quint dals grooves rumantschs na vegn pli scrit en rumantsch?

Ma basta, jau hai alura telefonà a chasa tar ils mes e qua tras puspè pudì metter mes cor en pasch.

Perquai per finir anc insatge pli divertent:

Sche en tudestg è il quint ‹revoluziunari›,

alura ha scrit quel in pover larifari!

Cun chars salids

Voss Men Caduff

December 1999

Catastrofa nucleara 2000!

Il november da quest onn han ils Tudestgs pudì festivar lur Mir da Berlin ch’exista be pli en ils chaus. Che la Guerra fraida saja ida a finir avant diesch onns – pudessan ins crair. Quella epoca n’è dentant betg anc finida! Perquai hai jau ditg a mia dunna: «Cumpra la raziun da reserva!» Ella ha fatg quai ed ha magasinà zutger, ris, farina, sal, café, ieli e tartuffels en noss tschaler. Ussa essan nus dus pronts per la catastrofa nucleara 2000. Nus dus essan pronts sche las restanzas da la Guerra fraida explodeschan suenter ils 31 da december 1999. Noss tschaler da protecziun avain nus preparà cun duas matratschas frestgas e cun in nov pair per la glisch. La midada dal millenni festivain nus dus en noss tschaler.

Pertge che nus dus faschain quai? Tschel di hai jau legì en la gasetta ch’ils Stadis Unids e la Russia teman il problem da l’onn 2000. Ch’ils sistems da computer pudessan malchapir la data dal nov millenni ed iniziar il start da las numerusas rachetas atomaras. Jau citesch la novitad da l’agentura da pressa dals 6 da november 1999: «Il privel ch’i pudess dar sbagls cun consequenzas desastrusas è be anc minim.» Bain chapì: il privel è be anc minim! Vul dir: i dat anc in pitschen privel che noss mund pudess finir cun in sfratg!

A la Svizra na po dentant capitar nagut. Vus, en Svizra, avais ina fortuna dal diavel; Vus essas gea era suenter la Guerra fraida neutrals. Ed en cas d’ina catastrofa en il Grischun, pudais as zuppar en il nov tunnel dal Vereina. Però per mai e mia dunna en California...

Per finir anc insatge pli divertent:

Sperain che Dieu ans preserva,

Da cumprar memia pauc reserva!

Cun chars salids

Voss Men Caduff

Schaner 2000

Christoph Blocher en la regenza

Tschel di, il december 1999, hai jau scrit or da l’America ina charta ad Ogi. Jau hai scrit:

Stimà sar president da la Confederaziun svizra. Mia dunna ed jau avain ina proposta. Nus vulain abolir l’entir Cussegl federal. Vul dir che tut ils set scolars da la ‹classe politique›, sco che ses collega da partida di adina, pon ir ensemen en lur meritada pensiun. Era Vus, signur Ogi – che Vus perdunias – pudais As deditgar en avegnir pli intensivamain al sport. Vus dastgais esser directur da la candidatura per l’olimpiada d’enviern a Lugano.

Jau e mia dunna avain stipulà ina glista cun tut ils successurs, tut ils novs commembers dal Cussegl federal. Sco minister da l’intern avain nus previs Pingu. Quel ha adina ideas uschè originalas en situaziuns delicatas. Nella Martinetti surpiglia il departament da traffic. Ella ha be da sa postar – durant tut la perioda d’uffizi – davant il tunnel dal Gottard. Ils problems da traffic da la Svizra fissan alura schliads. Christoph Blocher vegn minister da l’exteriur – quel e gea in euro-turbo e porta ina chapellina blaua. La Miss Svizra, Anita Buri, po surpigliar il departament dal militar. Ils umens avessan forsa dapli motivaziun per ir en servetsch. Beni Thurnheer s’occupa da las finanzas. Alura gudogna forsa era il stadi svizzer ina giada il milliun da Benissimo. Derrick e Harry Klein surpiglian il departament da polizia e giustia. Ils quints da telefon fissan magari bunmartgads. E per finir vegn anc Helmut Kohl noss nov president da la Confederaziun. Quel vegn a procurar – en il departament d’economia – che tut ils raps van al dretg lieu. Che Kohl ed ils Derricks n’en betg Svizzers, mabain Tudestgs, quai e tuttina. Christoph Blocher n’è era betg in dretg Svizzer, mabain in Svizzer dretg. Ed insumma, per la politica na s’interessa gea gnanc olma.

Ina resposta a mia charta n’ha Ogi anc betg tramess – donn!

Per finir anc insatge auter:

Pli gugent Steve Locher a la partenza,

Che Christoph Blocher en la regenza.

Cun chars salids

Voss Men Caduff

Mars 2000

Jau e Bill Gates

Jau e mia dunna avain adina blagà da nossa chasada. Ella era numnadamain computerisada tras e tras, vul dir colliada interactivamain. – La lampa da notg s’envidava cura che mia dunna tirava en il pigiama. La porta-garascha s’avriva cura ch’ils sensurs udivan la ramur da l’auto. La frestgera empustava automaticamain il latg, la groma, la maio ed il chaschiel che mancava. La televisiun stizzava cura che jau durmiva sin il canapé. Il mixer sa fermava dalunga cura che la pasta d’omlettas era maschadada avunda. Las plattas da cuschinar mettevan giu la temperatura cura ch’il ris era cotg. Il tschitschapulvra fascheva sez sia lavur cura ch’ils tarpuns eran malnets. La maschina da lavar fascheva gist era anc ora cun il fier la vestgadira.

Sco ditg, quai era prima. E quai è stà uschia fin sonda passada. Quel di han nossas apparaturas fatg revoluziun: La porta-garascha ha dà si il spiert. La maschina da lavar ha fatg ‹retirata›. Il tschitschapulvra ha taglià la corda. La maschina da café ha savurà la pulvra. La frestgera è s’inamurada en il furnel. La pigna electrica è ida a sa far arder. La televisiun è ida en malura. Il mixer è flippà. Il duromatic ha tschivlà or da l’ultima fora. E l’auto è scappà en Babilonia.

Quella sonda hai jau blastemmà: «Quest smaladì Bill Gates e ses programs da merda èn la culpa.» Ed jau hai prendì la sigir e sfratgà ensemen la stgaffa da las segiranzas. Ed ensemen cun mia dunna hai jau alura contemplà dador chasa il tschiel stailì e pensà anc ina giada: «Quel smaladì Bill Gates! Sche quel ma vegn ina giada per mauns!» En quel mument ha sunà mes natel. Sin il display era scrit: «Blers salids da mias vacanzas en Costa Rica – tes fax!»

I na dat nagut da rir, e tuttina anc insatge per finir:

Pli gugent far sin il Piz Bernina ina tura,

Ch’avair da Bill Gates in’unica apparatura.

Cun chars salids

Voss Men Caduff

Matg 2000

Men Caduff for president

La situaziun politica actuala ma fa quitads. Ella fa vegnir tut sturn.

Per exempel en ils Stadis Unids da l’America: Clinton sa lascha litgar si da sia secretaria. Entant na stuess el betg be avair la controlla sur da sasez, mabain era sur d’in arsenal d’armas magari grond.

Per exempel en l’Irac: Saddam fa adina dapli goba. Ses figl è gia pront per surprender las mastrinas da la pussanza a Bagdad. La mancanza da scrupels ha el erta da ses bab.

Per exempel en Russia: Jelzin dal nas cotschen ha surdà la batgetta a Putin dal nas lung. Quel fa propaganda electorala en la Tschetschenia cun armas. A la fin dals quints è quai l’emprima guerra giustifitgada!

Per exempel en l’Engalterra: Tony Blair, u meglier ditg sia dunna, survegn in pop. In ‹premier› che vegn bab – vai anc!

Per exempel en Austria: Schüssel sa dumonda pertge che l’Europa tira mesiras da bloccada cunter ses pajais. Entant ri Haider da schluppar e pregia a quels da sia pasta: «Vus essas stads ss-super, umens sco ch’i stat scrit en il cudesch gross da noss char trapassà.» E Schüssel fa l’ureglia da martgadant: «Haider n’è bain betg in faschist.»

Per exempel en Svizra: Sche Blocher lascha ir in tof, alura vegn quai repartì il proxim di en mintga chasada. La partida da Blocher intuna anc quel di che lur patrun haja gì raschun da laschar ir quella aria chauda. Politichers da tschellas partidas sa dispitan, sche l’entira istorgia spizza u savura. E tgi tira entant ils fils politics en Svizra? A gea, la carugna Giuliano Bignasca!

In di hai jau discurrì cun mia dunna davart questa situaziun. Ed jau sun stà ordvart surprais da sia resposta. Ella ha be ditg: «Sche ti crais, sche fa meglier!» Gea, hai jau pensa, pertge vairamain betg? Jau candidesch sco president – Men Caduff for president of the world. Ed jau ma lasch cussegliar be da paucas persunas cumpetentas – da mia dunna e dad Ogi. E forsa era anc da Fujimori dal Peru. Quel sa numnadamain co ch’ins gudogna elecziuns.

Per finir ina cumparegliaziun che sa rima simplamain:

Pli gugent esser Svizzer ed avair Deiss,

Che dad esser in pesch en la Theiss.

Cun chars salids da Voss Men Caduff

Zercladur 2000

Lia Rumantscha – cucuc!

Hei, nua è la Rumantschia? Holla! Lia Rumantscha, nua es ti! Cucuc! Existas ti insumma anc – ti nossa uniun da RumantschAs? Jau sai, jau sun en America, millis da kilometers davent dal Grischun. Dentant en California sun jau adina vegnì a savair tge che capita en la Rumantschia. Mia dunna na saveva mai chapir pertge che la Rumantschia m’interessa era anc en l’America. Jau hai alura adina respundì: «Las Rumantschas ed ils Rumantschs èn adina innovativs e lavuran per lur identitad, per la promoziun da lur cultura e lingua. Rumantsch è simplamain cool!» Mia dunna ha be adina dà dal chau e ditg: «Men, Men, Men!»

Ed ussa – ussa stoss jau admetter che mia dunna aveva raschun tut il temp – Scuntrada 2000 (‹Rumantsch en moviment›) vi u na. I n’ha betg pli grond scopo da persequitar tge che la Rumantschia presta. Perquai ch’i na dat nagut da persequitar. Avant vegnivan publitgads pledaris e cudeschs ch’avevan resun, vegniva promovì il rumantsch grischun, vegniva fatg il pussaivel per edir finalmain ina ‹buna› gasetta quotidiana rumantscha, vegniva fatg lavur da reclama e da lobi per il rumantsch ed adina puspè prendì posiziun en la politica da lingua. Ideas ed ideas. Mintgatant avev’ins l’impressiun che la Lia Rumantscha saja perfin memia progressiva per ils chaus rumantschs. Insumma, i marschava d’in cuntin insatge tar la clicca dals 68ers. U èn quai precis ils 68ers ch’han ussa las mastrinas en maun tar la promoziun dal rumantsch? Ni han quels revoluzers e quellas revoluzras ussa posts pli interessants – tar la posta, tar la promoziun dal turissem ni en la politica locala?

En mintga cas, sch’insatgi dumonda mai ussa en l’America tge patua che jau discur, alura respund jau: «Serbocroat.»

Per finir anc ina pitschna collecziun da rimas en rumantsch:

Tut che ria sur da la Lia.

Va en butia e cumpra l’ultim rest da la Lia!

A nossa Lia faschess bain ina terapia!

Chara Lia, nua via?

Cun chars salids

Voss ‹Menoslav Caduffic›

Fanadur 2000

Pipa da tubac per la glina

Mia dunna di savens: «Questa glina infama. La notg passada n’hai jau puspè betg pudì durmir.» Jau n’hai mai chapì pertge ch’ins po avair mal il chau pervi da las glinas da la glina.

Tschel di hai jau però legì en la ‹New York Times› ch’ils schefs militars dals Stadis Unids vulevan trametter ina bumba atomara sin la glina. Durant il temp da la Guerra fraida existiva in project cun quella finamira. Il fisicher Leonard Reiffel (72 onns) ha confermà quai envers la gasetta americana. L’‹Air Force› vuleva imponar cun quella acziun (explosiun) tut il mund – e quai gia al cumenzament dals onns 1960. Damai anc avant che l’astronaut Armstrong («In pitschen pass per il uman, però in grond pass per ina bumba atomara!») aveva mess pè sin noss trabant. Per l’explosiun era planisada ina bumba atomara d’ina forza da quella da Hiroshima.

Ins sto s’imaginar tge super eveniment che quai fiss stà – in’explosiun atomara, sin la glina. Per in pitschen mument avess vis l’entir mund in bulieu che glischa. Forsa ch’i fiss stà sco sche la glina avess ina pipa tubac. Tut il mund avess suspirà «Uau» – be ils Russ betg.

Ed ils Svizzers? Savevan quels dal project dals Americans? La resposta è gea! Quai m’ha tradì in ami che lavura actualmain tar il servetsch da spiunagi secret da la Svizra. Cusseglier federal Rudi Wille era s’intermess tar l’‹Air Force› americana. El vuleva numnadamain organisar il spectacul per il prim d’avust. E la pli bella era ch’el vuleva garnir la bumba americana cun ina bandiera svizra.

Cura che jau hai raquintà tut quai a mia dunna, ha ella be ditg en tun setg: «La glina ha gia adina chaschunà rumpatesta!»

Ed anc ina rima explosiva:

Cunter la migrena permanenta,

Gida ina bumba atomara potenta.

Cun chars salids

Voss Men Caduff

Avust 2000

Gratulaziuns, Chasper

Questa charta vuleva jau atgnamain trametter ad in ex-conscolar da mai. Però mia dunna ha intervegnì e ditg: «Es ti nar. Smetta da t’intermetter en la politica da la Svizra. Ussa es ti emigrà en l’America, perquai emblida tut quai!» Jau n’hai lura betg tramess la charta. Però ina copia hai jau tuttina tramess a la redacziun da las ‹Punts›:

Chau Chasper

Ussa es ti bain vegnì elegì sco deputà da nossa regiun – sinceras gratulaziuns Chasper. Mes ami Flurin – ti ta regordas bain anc da Flurin – m’ha tramess ina charta cun quella novitad. Jau stoss però admetter, cura che jau hai legì la charta sun jau stà in zichel surprais ed hai ditg cun mia dunna: «Dieu saja engrazià, Chasper è ussa deputà!» E mia dunna ha be respundì: «Bravo!»

Jau hai alura pensà dalunga a noss magister Jaronas barmier. Ta regordas anc ch’el aveva ditg cun tai: «Char Chasper, ti es pli tup che la crappa da Runellas. Però ti vegns segir e franc ina giada elegì sco deputà.» E suenter – durant la pausa – avevas ti pluntà tut quels conscolars ch’avevan stuì rir.

U ta regordas anc da quella festa a la maisa radunda dal ‹Tschierv›. Nus gievan gist tuts ensemen a la recruta. Là avevas ti clamà sur tut la maisa vi (bain, ti eras schon vaira sturn): «Gidieus, Jugos u Tamils, quai è tut la medema gianira. Hitler aveva schon gì raschun. Faschain puspè fieu en ils furns!»

Avant in pèr onns sun jau lura vegnì a savair che ti avevas fatg magari munaida cun ina chava da glera ed era anc cun auters affars – è quai vaira? En mintga cas m’èsi era vegnì ad ureglia che ti has maridà Bernadetta. – Sas anc che ti schevas durant il temp da scola adina ch’ella spizza da pes. E suenter la recruta schevas savens: «Quella Bernadetta fissi da chapunar ina giada.»

E sco che Flurin m’ha rapportà ussa, es ti commember da la partida dal regress (PRS), quella partida che s’engascha per l’isolaziun e la gloriusa neutralitad da la Svizra. Sch’ina partida va a prà cun tia persuna, stimà Chasper, alura è quai la PRS – là has ti propi fatg ina buna tscherna.

En mintga cas, ussa es ti in um da vaglia, ussa sco deputà. Jau ta gratulesch per tia elecziun, er sche da mai n’avessas betg survegnì la vusch.

E per finir anc ina rima per tai, Chasper (jau fascheva gea adina ils versins per las festinas da la classa):

Oz faschain nus festa,

Perquai che Chasper è a la testa.

(E sperain ch’el là na resta.)

Cun chars salids da tes ex-conscolar Men Caduff

Settember 2000

Pertge militar?

Tschel di ha mailà mes figliol or da ses servetsch militar. Gea, el ha mailà – il militar vegn adina pli modern. Nus da noss temp avevan anc da marschar. Ina giada eran nus chaminads cun tut la mondura e tar temperaturas sco en Grönlanda sur il Pass da l’Alvra.

Mia dunna di adina: «Men, Men, smetta cun quella litania. Quai has gia raquintà milli giadas!»

Basta, mes figliol ha mailà a mai or da ses servetsch militar: «Char padrin Men, pertge stoss jau far servetsch militar? Dà a mai ina buna raschun pertge! Nagin n’è fin uss stà bun da declerar quai en ina moda e maniera cuntentaivla. Di a mai pertge! Chars salids da tes figliol Severin.»

Jau hai natiralmain respundì immediat: «Char Severin. La Svizra dovra il militar. T’imaginescha ch’in bel di attatga l’Austria la Svizra. E lura? Chars salids da tes padrin Men.»

In’emna suenter ha el dumandà anc ina giada tras ils cabels electronics: «Pertge stoss jau far servetsch militar? Schüssel, Haider e cumpagnia han da far avunda per sasez. Ed a la fin dals quints è gea la Svizra stà l’emprim pajais ch’aveva envidà quella regenza nair-blaua per in inscunter. Na, l’Austria – malgrà ch’ella ha in Haider – n’attatga nagin! Perquai anc ina giada: pertge hai jau da far servetsch militar? Chars salids da tes figliol Severin.»

Jau hai dalunga mussà il mail a mia dunna e quella ha ditg: «Severin n’è betg crudà sin il chau!» Jau hai alura mailà enavos: «Char Severin. L’Austria sco smanatscha è forsa stà in tup exempel. La Svizra savess dentant vegnir l’unfrenda d’acts terroristics. Sch’ils Arabs mettan in di ina bumba en la staziun da tren da Guarda (Severin è da Guarda) alura es ti era cuntent, sche ti has il militar. Salids Men.»

Severin ha respundì: «Ils Arabs vulan l’aua da Scuol e betg la staziun da Guarda! Salids Severin.»

Jau hai scrit: «Quai cun la bumba è forsa puspè stà in tup exempel. Però t’imaginescha che l’En inundescha in bel di la vischnanca da Lavin. Lura es ti er cuntent, sch’il militar... Salids Men.»

Severin ha respundi: «Per quellas situaziuns avain nus il Corp svizzer d’agid en cas da catastrofas ed ils pumpiers. Jau na giess segir betg en unifurma a gidar quels da Lavin. Anc ina giada, padrin Men – pertge hai jau da far servetsch militar? In’unica buna raschun. Salids S.»

Ina damaun hai jau ditg a mia dunna: «Quel Severin è anc ina creppa dira!» Alura hai jau mailà: «Char Severin. Il militar è qua per che Ogi n’è betg dischoccupà. Ed ussa smetta da far dumondas uschè tuppas! Chars salids tes padrin Men.»

Dal rest:

Prest pli gugent ir a la Scuntrada,

Che da stuair entrar en l’armada!

Cun chars salids

Voss Men Caduff

December 2000

www.big-brother-mencaduff

So, jau e mia dunna avain er installà cameras.

En la cuschina avain nus duas ‹cams›, ina sut la lampa e tschella en il furnel. En stiva avain nus laschà installar trais cameras, ina sin la chista, in’autra davos il purtret da Carigiet ed anc ina terza tranter ils plimatschs dal canapé. En la stanza da durmir avain nus remplazza il pairin da la lampa da notg cun in egl electric. En tualetta è daventà or dal ‹Closomat› in ‹Camera-mat›. Ed er davos il vaider dal spievel sa zuppa il grond frar. E l’installaziun sin il ‹Stewi› davant nossa chasa registrescha il panorama en iert.

L’emprim cur che jau sun vegni cun l’idea ha mia dunna ditg: «Ti battas!» Ma cur che jau hai declerà che quel u quella – jau u ella – che resta fin il davos en chasa na sto mai pli en sia vita lavar las fanestras, ha ella ditg: «Okay, i bin dabii!» E dapi lura chaminain nus tras l’abitaziun cun microfons enturn culiez. – Nossa concurrenza da mobing gira.

L’emprim conflict hai dà perquai che jau aveva mess aposta mes barschun da dents en il bitger sbaglià. Il di suenter ha ella fatg ina schuppa da fidelins cun spaghettis.

Jau hai natiralmain stuì reagir – en iert hai jau stratg ora tut las carottas e semnà ris. Mia dunna ha sin quai mess colla rapida en la buttiglia da schampo. Mia reacziun è stada: metter la stgaina en la glatschera. E la reacziun dad ella: rumper cun il tschitschapulvra – natiralmain per casualitad – il vaider dal monitur da la televisiun.

E tut quels conflicts èn vegnids filmads. Quellas e quels che guardan ‹Big Brother tar ils Caduffs› san che jau e mia dunna na durmin betg pli en la medema stanza e che nossa concurrenza da mobing è anc adina plain tensiun. Jau poss propi dir ch’il grond frar ha intensivà nossa relaziun d’amur.

E dal rest, sche ti, char/a lectur/a, vuls dar a mai la vusch, lura scriva a mencaduff@hotmail.com.

Cun chars salids or da Florida... ah, or da la California

Voss Men Caduff

Ed anc insatge:

Pli gugent conflicts durant il temp d’Advent,

Che d’avair in Bore ni in Gush sco president.

Viva la democrazia grondiusa dals Americans, nua che «maschinas èn pli objectivas che umans»!

Schaner 2001

Il nov millenni cumenza ussa!

L’onn 2001 ha cumenzà. Ed ussa ha er cumenzà il nov millenni. Tut il teater da l’onn passà, cun festas e partys da ‹millenni› cun schampagn da ‹millenni›, cun acziuns da ‹millenni› – quai eran tut be sfiflas. Il nov millenni ha cumenzà pir quest onn! Er mia dunna ha ditg: «Hai Men, ti has raschun, il nov millenni ha cumenzà pir quest onn!» E sche mia dunna dat ina giada raschun a mai, lura vul quai dir insatge.

Ed ensemen avain nus fatg bilantscha da quest ultim millenni. Ella ha ditg: «Quai è stà in bel millenni.» Ed jau hai respundì: «Gea, ed el è stà enorm curt», per betg stuair cuntradir.

E lura avain nus dà in sguard enavant sin quest proxim millenni – il terz. Mia dunna ha dumandà «Cura smettas ti da fimar?» Ed jau hai ditg: «Pir cura che Allen Carr ha scrit ses proxim cudesch cun il titel ‹Endlich wieder Raucher›.» E latiers hai jau envidà la proxima cigaretta.

Lura ha dumandà mia dunna: «Cura van ils emprims umans a star sin in auter planet u sin in’autra Terra?» Quai è stada la dumonda-clav. Perquai che tut la tematica ch’ha da far cun planets, univers ed astronomia, quai è mes ‹rom spezial›.

Cun in lung referat hai jau dà resposta: «L’emprim uman che vegn tramess sin in auter planet è Mariano Tschuor. Davent da la nova Terra po el lura far in’emissiun da ‹Bsuech in›. Sche la quota d’aspectaturs è gronda avunda, lura trametta la NASA la segunda racheta davent dal mund. Ed en quella sesan Reinhold Messner (senza oxigen), Nella Martinetti (senza marus o marusa) ed il papa (senza condom). Tuts trais han d’accumplir ina missiun: Reinhold Messner ha da superar tut ils 14 000ers e da metter sin mintga piz la bandiera dal Tirol dal Sid. Nella Martinetti procura per la conquista dal sex masculin e feminin dals gurugurus che vivan gia sin il planet.

Ed il papa, gea il papa di a tuts mmm... mmm... mmm... amen, er sche nagin n’auda pip. Cura che tut quellas missiuns èn accumplidas, lura parta la proxima racheta cun Jörg Haider, Silvio Berlusconi e Christoph Blocher sco passagiers. Quels han l’incumbensa da cumbatter per la neutralitad e l’independenza dal nov planet.

Sco proxima equipa van lura diversas redacturas e redacturs dals meds da massa rumantschs (RR, LQ, TvR, PS, PL, Punts...) sin la nova Terra. Els rapporteschan dals pli novs resultats e fan intervistas cun il pionier Mariano Tschuor. Discurrì e scrit vegn natiralmain en tut ils differents idioms per betg permalar las ultimas cuas rumantschas.»

Durant mes referat è mia dunna stada si ed è ida a durmir. Jau hai discurrì vinavant.

Per finir anc ina regla da purs:

Sche tes handy è caput,

Lura n’audas gnang in ‹tut›.

Cun chars salids

Voss Men Caduff

Favrer 2001

Men all over the world

Jau hai in num dal tuttafatg spezial – surtut qua en l’America. Tschel di hai jau telefonà en il teater per reservar dus plazs. Francamain hai jau ditg: «Hello, here’s Men», e la dunna da tschella vart da la lingia ha ris a tut pudair.

Anc pli surprais sun jau stà stersas. In uffant d’in vischin ha clamà gia da lontan: «Hello Super-Men» Ed ier ha mia dunna tramess a noss biadis en Svizra poppas da ‹Bat Men›.

Basta, surprais per dal bun sun jau stà oz, e quai en in restaurant. Mia dunna m’aveva envidà a gentar. Sco adina avant mangiar smatgava la vaschia ed jau stueva... gea, jau stueva ir a svidar quella.

Turnà sun jau tut nar, da spir dischillusiun da betg avair chattà qua en l’America mes paus da tut las influenzas rumantschas. Mia dunna è dalunga s’accurschida ch’insatge n’era betg en urden ed ha dumandà: «Men, tge manca?»

Tut frustrà hai jau ditg: «Smetta da ma numnar Men. Ussa scrivan quests Americans da merda mes num perfin sin las portas da las tualettas. Jau crai che nus faschain il meglier da turnar puspè en la patria. Là datti Mens en rotschas e nagin na scriva ‹Men› sin las portas da las tualettas – u betg?»

Mia dunna ha ditg: «Be plaunet, durmin anc ina giada sur questa!» Jau crai che nus restain.

Dal rest, tschel di hai jau empruvà da faxar in cudesch. Dapi quel di na funcziuna el betg pli – quest apparat da merda.

Ed anc insatge per finir:

Pli gugent in mail en bucca,

Ch’in e-mail d’ina cucca.

Cun chars salids

Voss ‹Men› Caduff

Mars 2001

Bush, tatsch, Mir e Rumantschia

Ussa avain nus in nov president. Nus – quai vul dir: nus Americans. Gea, noss nov president ha num ‹Bush›. Per tudestg ‹Busch› e tenor il Pledari grond per rumantsch ‹Chaglia› ubain ‹Spessom›. Da quai na vuleva jau en sasez betg scriver. Quai che jau vuleva raquintar è che mia dunna cuschina super. Però tschel di ha noss vischin alarmà ils pumpiers. El aveva cret che nossa cuschina ardia. Mia dunna aveva però be laschà arder giu il tatsch.

Basta. Cur che quest numer da las ‹Punts› cumpara, vegn la staziun spaziala Mir da la Russia gia ad esser crudada en il Pacific. Ussa, durant che jau scriv questas pèr lingias, gira la Mir però anc adina sur nossas testas. Tschel di ha mailà mes biadi Severin ed ha dumandà: «Char Men, sche la Mir croda sur l’Europa, tge hai jau da far?» Jau hai dalunga respundì tras ils cabelins electronics: «Char Severin, la Mir croda en il Pacific, en la mar a l’ost da la Nova Zelanda e betg sin l’Europa.» Dus dis suenter ha Severin però scrit anc ina giada: «Char Men, e sche la Mir avess – causa ina panna – tuttina da crudar sin l’Europa, tge hai jau da far?» A mia dunna hai jau ditg: «Quel Severin ha schon ina creppa dira.» Ed hai scrit enavos a Severin: «Smetta da far dumondas uschè tuppas. La Mir croda en il Pacific, e basta!»

Però turnain tar la Rumantschia. – Tschel di hai jau empruvà d’entrar sin la homepage da la Lia Rumantscha. Jau hai tippà www.liarumantscha.ch e spetgà e spetgà e spetgà. Entant ch’il computer tschertgava la pagina sun jau ì a mangiar gentar, hai guardà anc in film e sun ì a cumprar en. Suenter trais uras hai jau stuì constatar: «Ils Rumantschs èn uschè plauns sco...» Però forsa è la lingia da telefon sur l’Atlantic la culpa per la plaunezza da l’internet Rumantsch. U forsa las manevras da la Mir.

Ed anc in versin per quel da ‹10 vor 10›:

Pli gugent ina ‹Rote Klappe›,

Ch’in ‹Klapproth›.

Cun chars salids or da la California

Voss Men Caduff

Avrigl 2001

In e-mail da Gieri dubel w Bush

Jau legel savens las gasettas svizras sur internet – surtut las gasettas da grond’impurtanza politica per la Svizra: il ‹Blick›, l’‹Illustrada› e la ‹Posta Ladina›. ‹La Quotidiana› na datti displaschaivlamain anc betg en furma electronica – forsa perquai che la redacziun n’ha anc betg decis, sch’ella vul far quai en rumantsch grischun ubain en sursilvan. Basta, il mars hai jau legì ch’il parlament svizzer haja fatg sia sessiun en il chantun Tessin, a Lugano.

Jau hai dalunga ditg a mia dunna: «Quai fiss er insatge per nus Americans/as!» E lura hai jau scrit a noss president Gieri dubel w Bush in e-mail, er sche mia dunna ha vulì evitar che jau fetschia quai. Jau hai tippà sin la tastatura da mes computer: «Stima Gieri, metta da la vart ina giada tes plans per ina defensiun da rachetas. Perquai che jau – Men Caduff da la California – fatsch ussa ina proposta. Las politicras ed ils politichers svizzers han fatg ultimamain ina sessiun dal parlament a Lugano, en il bel cantone del Ticino.» Cun quai che Gieri dubel w Bush n’enconuscha betg il Ticino, hai jau anc declerà ad el ch’en quella regiun svizra creschan il ‹Rapelli› ed il ‹Brissago›. Jau hai er raquintà da Nella Martinetti (a big swiss woman) che chanta giu dal Monte Bre «Ai, ai, ai, la musica». Surtut hai jau declerà ad el ch’en il ‹cantone del Ticino› pon ins far fitg buns affars cun cigarettas.

Però laschain da la vart tut questas explicaziuns e turnain tar la proposta che jau hai fatg a Gieri dubel w Bush: «Faschain er nus Americans/as ina giada ina sessiun en in auter lieu – per exempel en in reservat d’Indians. Quai fiss bain in bel purtret, sche tut la crema politica sesess en in grond tipi e fimass ensemen la pipa da la pasch (cun tubac fraudà tras il Tessin). Suenter la sesida pudessan democrats e republicans far davant il tipi in saut enturn il fieu. E la chavallaria pudess far la musica cun ses tatü-tatü. Ma per cas pudessan ils Svizzers segiramain emprestar Nella Martinetti per il chant festiv.» Quai era stada mia proposta a Gieri dubel w Bush. Trais dis suenter hai jau lura propi survegnì ina resposta dad el. En quel e-mail ha el scrit: «En ils reservats d’Indians na datti nagin ieli. Damai na faschain là nagina sessiun. Però l’idea cun Nella Martinetti na fiss betg mal – jau contactesch dalunga noss cumpatriot Marc Rich. Quel sponsurescha savens sumegliantas occurrenzas culturalas. Per entant chars salids ed in ‹big kiss›, tes Gieri!» Jau hai natiralmain mussà immediatamain il mail a mia dunna. E quella ha ditg: «Uau!»

Per finir anc insatge tut auter:

Pli gugent in plat spaghettis,

Ch’ina bucca plain confettis.

Cun chars salids or da la California

Voss Men Caduff

Matg 2001

«This fucking romansh people»

Tschel di m’ha scrit Bill Clinton in e-mail. (Mia dunna di adina che jau duaja smetter da blagar d’ina tala maniera en las ‹Punts›.)

En mintga cas – tschel di m’ha scrit Bill Clinton in e-mail. Ussa ha el gea temp avunda per scriver chartas per tut il mund enturn. Al cumenzament da la charta aveva el inditgà ses numer da conto cun la remartga: «For a fucking poor president». Suenter ha el lura fatg in’interessanta dumonda: «Where do this fucking romansh people live? I was for a holiday in St. Moritz, the flop of the world (this village is situated between Little-Milano and Champfèr), and I didn’t find there one person who speakes romansh, fuck! A big kiss, Bill.»

Er sche jau na sai betg scriver uschè bain american, hai jau natiralmain dà resposta immediatamain:

«Char Billy. If you and Monica (or Hillary) like to scuntrar unbedingt somebody who speaks rumantsch at Santa Murezzan, you have to go into the ‹Bagn da cura›. The guardiabogn there is Göri Caminada. His mamma lives in Vrin, his bab lives in Tinizong, his brother’s name is Heidi and his sister is Ursin da la stgella. Göri Caminada is the only real voice of rumantsch in Santa Murezzan. Because he is the first person who speaks the original rumantsch, il rumantsch grischun. Sometimes he cries «aua»! – And that’s the rumantsch word for ‹water›. Forsa, if you learn very good la chara lingua da la mamma, you can go la fin d’emna with Göri Caminada a Vrin, to his mamma. La mamma da Göri will show you the open-air Val Lumnezia. Ella is a fan of Gölä (il frar of Elvis Presley) and she drinks very much Calanda-Bräu (il Heineken grischun). Sco mintg’onn, she will sing after 10 bieras: «Eviva la Grischa ed eviva l’Espana» – That’s a very popular song of the rumantsch people. On the way back to Santa Murezzan, Göri will show you his bab. El is the Alpöhi (cowboy). And el refusa to speak rumantsch, because his only amias are las vatgas (the cowgirls). Sometimes he smokes grass, together with las vatgas. All the rumantsch people smokes erva (latin: anemonus alpinus). Billy, if you see la televisiun there, dasper Alpöhi, then salida Mariano Tschuor. That’s a very good ami da mai. And say a Mariano, that he should come to Hollywood, per al spedir at the moon! Taidla Billy, if you have auters questions, give me a telefon or an e-apple. Blers bitschs, tes Men.»

In pèr dis pli tard hai jau survegnì ina cartulina da vacanzas: «Char Men, nus essan qua a Tinizong, discurrin e fimain a moda e maniera rumantscha. Chars salids da nus tuts – Bill, Hillary, Monica, Göri, Mariano, Alpöhi, Heidi, Ursin da la stgella, Nella, Prinz Charles e Samuel Schmid.»

Ed anc ina regla per umens:

Pli gugent pischar en pe sin tualetta,

Che crudar cun il tgil en la ‹closetta›.

Cun chars salids

Voss Men Caduff

Zercladur 2001

Ogi e Kofi

Tschel di avain nus fatg ina vaira festa! Però cumenzain a l’entschatta. Igl era in glindesdi vers saira. Jau era gist vi da leger en l’internet da las pli novas turbulenzas tar l’Uniun da scripturs/as rumantschas. Ussa vul para Marcel Reich-Ranicki spulvrar ils tscharvels da noss litterats – («Isch fsage: der Cla Biertz ifst tot, der Giacun Hafster Muothz war immer tot. Dafs heissft: die ganfze rätselromanifsche Literatur isfst und war immer tot.»). En mintga cas, entant che jau legeva questas novitads brisantas, preparava mia dunna gist ils capuns per tschaina. En quel mument hai scalinà vi da la porta. Igl era Ogi – gea, Dölf Ogi. Jau hai fatg entrar el e servì ina biera americana. Suenter trais bieras ha el ditg: «Men, ti es super!» Suenter la quarta biera ha el ditg: «Però Men, jau sun er super!» E lura ha el raquintà da sia nova lezia sco ambassadur da sport da l’ONU. «Has vesì mai tar il final da la Champions League?», ha el dumandà. «Jau era en il gol da Bayern München. Il tedy dad Oliver Kahn, quel era jau! E sin mes t-shirt era scrit si ‹Hop Kofi Annan›, quel è mes meglier ami!»

En quel mument hai anc scalinà ina giada vi da la porta. Kofi Annan era sin porta – sco empustà. Jau hai clamà a mia dunna: «Ussa pos ti far il café, il Kofi è qua!» Tar il café avain nus anc bavì ensemen in kirsch, e lura gist anc in sur il chau. Suenter quatter da quels kirschs chantavan Ogi e Kofi a bratsch «Olé... olé... olé... olé... olé... olé».

En quel mument hai scalinà la terza giada. Hanspeter Lebrument era sin porta, sin bratsch aveva el ina buna dunsaina ‹Quotidianas›. «Avais vus gia abunà ‹La Quoti...›?» Jau hai ditg: «Gea» e «chau Hampi» ed hai puspè serrà la porta.

Ogi e Kofi han entant cumenzà a giugar ballape en nossa stiva. Suenter che Kofi aveva fatg ses quart gol (0:4), hai scalinà anc ina giada vi da la porta. Kaspar Villiger era sin porta. «Jau vuleva be dumandar, sche jau pudess er giugar cun vus ballape?» La resposta ha Ogi dà or da stiva: «Na, jau sun ambassadur da sport – va, a ta far arder, Käspi!» Cun larmas en il egls è partì Villiger.

Tschintg minutas pli tard – Ogi e Kofi eran gist sin tualetta a far duas pizzas – hai scalinà anc ina giada. Carla del Ponte era sin isch! Ella ha spedì a chasa Ogi e Kofi.

Avant che ir en letg – igl era las trais da la notg – ha ditg mia dunna: «Tge festa!»

Anc in verset ‹talian› per finir:

Pli gugent in scarnuz ‹heissi Marroni›,

Ch’ina brava purziun ‹Berlusconi›.

Cun chars salids da Voss mencaduff@hotmail.com

Avust 2001

Rumantschia 2028

Tschel di m’ha scrit mes cusrin Michel. Mes cusrin Michel è president dal Club da skis da Sagliains. Basta, el m’ha scrit: «Jau hai in’idea. Nus Rumantschs pudessan organisar ils gieus olimpics d’enviern 2028 – Rumantschia 2028. Quai fiss bain super?»

Jau hai natiralmain dalunga scrit enavos a Michel: «Super idea. Jau sun da la partida. Cumenzain cun l’organisaziun.» E lura hai jau gist tramess ad el ina glista d’incumbensas per las emprimas lavurs:

«Ti dumondas il president communal da Tinizong, sche sia vischnanca vuless esser la host-city.

Jau dumond Ogi e Mariano Tschuor, sch’els preschentan nossa candidatura. Forsa ch’ils dus opinian-leaders Conradin Cathomen e Vreni Schneider fissan er anc da la partida.

Dumonda ti ‹La Quotidiana›, sch’ella faschess partenaria da medias. ‹La Quotidiana› ha gea ina fitg gronda derasaziun.

Ti telefonas a Juan Antonio Samaranch e dis ch’el survegnia da nus quatter chasas da vacanzas, ina a Ramosch, ina a Bever, ina a Riom ed ina si Rueras.

Jau dumond Hämmerle sch’el na pudess betg intervegnir a Berna a favur d’ina segunda röra tras il Vereina e per in tunnel d’autos tras l’Alvra.

Discurra ti cun il president da la Swiss Ski, cun Duri Bezzola, e di ch’enfin l’onn 2028 stuessan nus avair almain in bun skiunz svizzer.

Il Parc alpin da Gion Schwarz daventa durant l’olimpiada la canorta d’uffants. Jau enconusch Gion, jau telefonesch ad el.

Marie-Louise Werth e Paulin Nuotclà stuessan chantar ensemen il song d’olimpiada.

Proposta per in logo: co fissi cun in tschierv che porta sin ina corna ina turta da nusch e sin l’autra ina purziun capuns?

In’emprima survista dals lieus d’occurrenza: hockey si Tschlin, skis a Vrin, passlung a Lantsch, Fuldera organisescha las concurrenzas da bob, snowboard a Sumvitg, a Ruschein las concurrenzas da sigl cun skis, patinadi artistic sin il Lai da Marmorera...

A Laax vegnan organisadas tut las occurrenzas dals novs sports: bungee-jumping senza corda, hockey senza mondura, skeleton senza schlitta, schah sin tavlas da glatsch etc.

Dumonda ti la suprastanza da Surrein, sch’els èn d’accords da metter si tar els il fieu olimpic.»

Ed anc insatge tut auter:

«Where are you from?»

«From San Gall.»

«What, from Senegal?»

Cun chars salids Voss Men Caduff (mencaduff@hotmail.com)

Settember 2001

Clonar Fidel Castro

«Per l’amur da Dieu», ha sbragì mia dunna tschel di or da cuschina. Jau hai natiralmain dalunga cret che l’entir risot saja crudà dal lavabo giu e sun currì en agid sco Tarzan. Mia dunna era vi da la maisa ch’ella legeva la gasetta. «Per l’amur da Dieu. Men, has legì quai. I vulan clonar proximamain ils emprims umans.»

«Tge teater che ti fas», hai jau ditg anc senza flad. «Ti stos vesair quai pli positiv. Sche jau pudess clonar umans, lura...» – «Lura clonassas ti l’emprim ina giada tatez», m’ha interrut mia dunna. – «Per exempel», hai jau respundì e gist cumenzà cun in referat: «Suenter clonass jau Panagiotis Papadakis, alura survegnissan tut ils politichers e tut las politicras bellas pellitschas. Fidel Castro clonass jau gist er. Alura na fiss la dumonda da successiun en Cuba pli nagin problem. Fidel restass immortal: ‹Socialismo y muerte!› Sco cuntrapaisa a Fidel clonass jau dentant Martina Hingis. Jau crai che duas Martinas tanschessan per finanziar il stadi bancrut da Fidel. Tar il sport faschess jau gist anc in bun clon: Vreni Schneider. Uschiglio ha la Svizra da spetgar anc ils proxims trenta onns sin ina buna skiunza. E nus avessan finalmain puspè ina sportista che laschass ora commentaris prudents: «Hauptsach i bliiba gsund!» Er George dubel w Bush vegniss clonà da mai. In Bush pudess lura esser president dals Stadis Unids e tschel Bush pudess ir a chavar vinavant ieli. Uschia na dessi betg pli conflicts d’interess, u forsa schon? E natiralmain che jau clonass perfin pliras giadas Hanspeter Lebrument. Uschiglio na survegn quel mai pli concurrenza tar las medias en il Grischun. Or d’in monopol dessi alura in duopol u in triopol u forsa perfin ina gasetta che purtass il num ‹diesüdostnordwestschweizohnezürich›. ‹La Quotidiana› vegniss integrada sin pagina 42. Jau clonass er circa in milliun persunas rumantschas. Alura fissi finalmain ina giada finì cun quest cumplex – fertig schluss. E per ils proxims 30 onns fiss segirà l’avegnir da la Rumantschia, almain quantitativamain. Però anc ina dumonda: Duai jau clonar Sursilvans, Engiadinais u Surmirans?» – «Prättigauers», ha respundì mia dunna.

Ed anc ina dumonda impurtanta per finir: Nua è sparì Bill Clinton?

Indicaziuns: mencaduff@hotmail.com

Cun chars salids

Voss Men Caduff

November 2001

La sfuira eterna

Okay, okay, okay, chars fans. Vus vulais savair pertge che jau n’hai betg scrit il davos mais ina brev or da la California. Per dir sco ch’igl è: jau aveva extrem la sfuira – propi il cac ultra-liquid. E lura questa ominusa data: ils 11 da settember 2001. Quai è stà in di extrem. Jau hai stuì currer l’entir di sin tualetta. Per exempel: gist quel mument che Gieri dubel w Bush ha ditg a l’entir mund: «We will smoke them out», gist quel mument èsi vegnì si anc ina giada – sco jogurt da mocca. In desaster en tualetta.

Mia dunna ha scrit suenter immediat in e-mail en il Pentagon: «Mes um – il Men Caduff da la California – quel flippa prest or. Per plaschair faschai taschair signur Bush!» Dapi quel di avain nus l’entir di il FBI davant chasa. E vi dal stevi tatga in tip dal CIA.

Ma la sfuira ha cuntinuà. Di per di, notg per notg. L’entir settember. L’entir october. Jau hai durmì passa 40 notgs sin la schüssla. E mia dunna ha cumprà 30 pachets tablettas da charvun. 12 multipacs rollas da palpiri. E 35 heftlis per leger sin tualetta. Ma tut quai n’ha gidà nagut.

In di sun jau lura ì tar il docter. ‹CACUSNOSTRADAMUS› era la diagnosa. «Tge ha da far mia sfuira cun Nostradamus?» – «Nagut», ha ditg il docter, «però Nostradamus aveva per il rest da sia vita il tgil en flur – sco ti ussa, char Men!» Jau sun lura ì a chasa cun in satg da plastic plain zäpflis. Davant chasa m’ha controllà in tip dal FBI, quel ha vesì mes zäpflis e m’ha arrestà. «Nus avain arrestà in terrorist, juhui. Ussa statti 732:0 per nus», ha el giubilà. Ed ina brava dunsaina cheerleaders ha cumenzà a sventular lur ghirlandas cotschen-blauas e lur bandieras americanas: «Go-go-go-America-go-We-will-smoke-them-out-go-go-go-America-go!» Jau sun ma deliberà or dals mauns dal tip dal FBI e sun dalunga currì sin tualetta. Igl è stà huara canap.

Lura ha mia dunna dà en dad isch in cudesch cun il titel ‹The visions of Nostradamus› ed ha ditg: «So, legia ussa quai!» Ussa sai jau pertge che Nostradamus aveva talas visiuns futuristicas: schüsslas da tualetta inspireschan extrem.

Ed anc ina giada la medema dumonda sco avant dus mais: Nua è Bill Clinton?

Indicaziuns per plaschair a mencaduff@hotmail.com

Cun chars salids e grazia fitg

Voss Men Caduff

December 2001

Bill Clinton è a Savognin

Nua è Bill Clinton? – Tschel di m’ha respundì Severin, mes figliol, per e-mail. «Char Men, Billy fa qua a Savognin in curs da rumantsch! El e Philipp Bruggisser, ex-schef da la Swissair, giaudan la cuschina dal Hotel Piz Mitgel, fiman furns e baterlan sur da tempi passati.»

Jau hai natiralmain subito tschertgà il numer dal Hotel Piz Mitgel ed hai telefonà sur l’Atlantic via.

«Bun di, qua è Men Caduff da la California. Jau avess gugent discurrì cun Bill Clinton!»

«Quai n’è betg pussaivel per il mument», ha ditg la recepziunista. «Signur Clinton ha gist ina baracca potenta. El e signur Bruggisser chantan dapi trais uras ‹Chara lingua da la mamma›. Ma signur... aah, gea, signur Men, Vus pudais telefonar anc ina giada en trais uras.»

«Perstgisai», hai jau interrut «tgi frequenta tut anc il curs da rumantsch a Savognin?»

La recepziunista è ida per ina glista. «Also», ha ella ditg ed jau hai prendì en maun in culli.

«Quai fiss ina giada Dumeni Columberg.»

«Tge? Dumeni Columberg fa in curs da rumantsch?»

«Gea, in curs d’introducziun en rumantsch grischun per patriots.»

«E tgi anc?»

«Michael Schumacher. Quel fa in curs da vallader. El vul gea ir a star a Tschlin e deponer là ses raps. Zumthor realisescha gist plans per ina plazza aviatica giu Strada.»

«Tge? Hai jau udì endretg, Michael Schumacher emprenda rum...?»

«Gea, ensemen cun DJ Bobo. Quel less far l’onn che vegn ina turnea cun songs en rumantsch grischun, ina promotion-tour per il Pledari grond.»

«E tgi è anc a Savognin?»

«Tut ils schurnalists rumantschs, dal Radio e da la Televisiun, da ‹La Quotidiana›, da la ‹Pagina da Surmeir› e da la ‹Posta Ladina›.»

«Quels han schon da basegn d’in curs da rumantsch», hai jau respundì.

«Na, quels na fan betg in curs da rumantsch, quels fan in workshop cun il tema: Tgi da nus ha il meglier product schurnalistic?»

«E lura, han els chattà ina resposta?», hai jau dumandà.»

«Quai na sai jau betg», ha respundì la recepziunista, «ma ier èn set schurnalists vegnids transportads a l’ospital, tuts avevan rut ils nas.»

«E tgi maina quel workshop?»

«Peter Aliesch.»

Tras il telefon udiva jau anc adina a chantar Bill Clinton: «Ich hab ein knallrotes Gummiboot».

Cun chars salids

Voss Men Caduff

mencaduff@hotmail.com

Schaner 2002

Aber è quai schon normal?

Noss vischins, quels èn Arabs. Glieud tut en urden – però Arabs. In di hai jau guardà tar els en da fanestra – cun mes Swarovski. E mes vischins, ils Arabs, quels guardavan gist televisiun. In emettur arab! En California! «Ma, è quai schon normal?», hai jau lura dumandà mia dunna.

Insatge tut auter. In di m’ha scrit Gieri dubel W Bush in e-mail: «Char Men, help me! Nua sa chatta vairamain Israel?»

E lura ans avain nus scrit vi e nà mails durant plirs dis.

«Chau Gieri. Cumenzain a l’entschatta: sas ti quants continents ch’i dat? Dà resposta! Salids Men.»

«Char Men. Jau crai ch’i dettia in continent – the United States of America. Right?»

«Chau Gieri. Ti es in tabalori. I dat anc in per dapli!»

«Char Men. Oh yeah, sorry. I dat anc Afghanistan and Saudi Arabia. Quels han super bler oil. Isn’t it?»

«Chau Gieri. Gea, quels han bler ieli e ti es anc adina in tabalori!»

«Char Men. What’s in tabalori?»

«Chau Gieri. Dumonda tes collega Silvio, quel discurra er ina lingua neolatina!»

«Char Men. Silvio na sa er betg tge che tabalori è. El ha però intuna ch’el na saja betg la culpa. Ed el ha ditg ch’el knows only tge che talibani saja. Ina provinza taliana?»

«Chau Gieri. Tgi sa sche quels fissan anc parents, tali-bans e tali-ans. Ma ussa avain nus magari midà tema.»

«Char Men. Help me! Nua sa chatta Israel?»

«Chau Gieri. Ok, Israel è relativamain lunsch davent da l’Europa.»

«Char Men. Where the fuck is Europa?»

«Chau Gieri. Bun, faschain pli simpel. Davent da New York has da sgular radund 18 uras! Però tut tenor tge eroplan che ti prendas, dura il sgol mo paucas minutas.»

«Char Men. Thanks. And nua è Palestina?»

«Chau Gieri. Palestina è extrem lunsch davent dad Israel.»

«Char Men. Quai hai jau prest pensà. Però nagin na taidla pli sin mai. Thanks a lot!»

Tschel di hai jau puspè guardà cun mes Swarovski tar mes vischins, ils Arabs, en da fanestra. Quai è extrem, quels guardan praticamain mintga di televisiun. Ma è quai schon normal?

Cun chars salids

Voss Men Caduff

(mencaduff@hotmail.com)

Favrer 2002

Ave Maria e Babnoss en tschiel

Avant dus dis hai jau telefonà a papa Gion Paul il 47avel. «Pertge n’è il Vatican anc betg en l’ONU?», al hai jau dumandà.

Sia resposta: «Mmmmmm.... in nomine... mmmmm... amen!»

Lura ha interrut ses pledader da pressa la lingia da telefon: «In nomine Patris et Filii et Spiritus Sancti, qua è l’archuvestg Wolfgang Haas. Co poss jau gidar Vus?» Jau sun dalunga ì en schanuglia ed hai ditg si quatter avemarias e tschintg babnoss. Suenter la litania ha sbragì Wolfgang tras il telefon: «Sacrament! Co poss jau gidar Vus?»

Jau sun natiralmain subito ma prendì ensemen ed hai declerà mia situaziun: «Jau na sai anc betg tge votar ils 3 da mars tar l’iniziativa per l’adesiun a l’ONU. E perquai vuleva jau mo dumandar papa Gion Paul il 47avel, sch’el na dess betg a mai ses urbi ed orbi.»

«Il furbi ed orgia poss er jau organisar per tai», ha respundì son Wolfgang. Jau hai pensà «super» ed el ha cumenzà cun sias furbarias: «Papa Gion Paul il 47avel è commember da l’AUNS sco jau er. Tar il davos concil vatican avevan nus decidì da surdar noss fiscus, vul dir tut las entradas da collectas, da surdar quellas en ils mauns fidaivels da l’AUNS. E tar la davosa elecziun, i gieva crai jau per insatge dal militar, aveva la classe pessimistique da Blocher fatg bun marketing per nus – cun millis da cruschs da santeris sin millieras da placats. Vus vulais pli probabel er savair pertge ch’il Vatican n’è betg anc commember da l’ONU. Quai ha dus motivs: 1. I dat memia bleras dunnas en ils stadis commembers da l’ONU. E quellas dunnas han er anc il dretg da votar, quai è cunter mintga logica. 2. Il Vatican è in refugi ideal, per exempel per ex-terrorists, per lava-raps u per corrupziunists argentins. Quella paupra glieud na savess gea betg nua ir, sche tut ils stadis fissan en l’ONU. E la baselgia pudess er anc profitar da tals deals. Nus duvrain sang giuven e frestg. Dal rest, n’avessas Vus betg interess da viver en nossa cuminanza vaticana. Nus purschain insatge per mintga interess...» – Jau hai pendì si il telefon. Ma grazia a las explicaziuns da son Wolfgang sai jau ussa tge votar l’entschatta da mars: «amen».

Anc ina dumonda: Jau hai udì or da la Svizra insatge d’in signur Samuel Schmid. Tgi è quai?

Indicaziuns per plaschair a mencaduff@hotmail.com.

Cun chars salids

Voss A-Men Caduff

Mars 2002

Swiss – Svizra

Tschel di hai scalinà vi da la porta. Igl era in um plain larmas che steva en schanuglias. «Jau sun Samuel Schmid, jau sun in cusseglier federal.» – «Da tge pajais, da l’Austria?», hai jau dumandà. «Na, na, nus essan cumpatriots. Jau sun Svizzer. Jau sun il cusseglier federal ch’ha en maun tut ils F/A-18, tut ils leopards, tut las piranias e tut las forellas.» – «Quai po en sasez dir mintgin. Però ve en cuschina che nus faschain in fondue.» Ed il cusseglier federal traglischava sco in pairin.

Trais minutas pli tard hai scalinà ina segunda giada. Sin isch era puspè in um plain larmas che steva giu en schanuglias. «Jau sun Clà Sgier ed jau sun il davos Rumantsch.» – «Tge, l’ultim Giacumbert?», hai jau dumandà, «quai n’è betg pussaivel. E Leo Tuor, è quel er gia davent?» – «Maaa, quel n’è betg rumantsch, quel è da Vrin», ha respundì l’um da la lingua muribunda. Jau hai embratschà Clà Sgier ed al hai consolà: «Ti n’es betg il davos Rumantsch. Nus essan anc adina medem blers: ti, jau, mia dunna e Leo Tuor. Quai tanscha. Ed ussa ve en cuschina, nus servin gist il fondue.» Nus eran gist vi da truschar ils emprims baccuns da paun en il chaschiel, cur ch’igl ha scalinà la terza giada. Sin porta era Simon Ammann: «Es isch so gail, sind iar dia Romontscha? I bin au an Romontscha. Jau sun Schimun Camastral.» Ed il nov star ha fatg in sigl da 43,7 meters fin en cuschina, ha prendì ina furtgetta e l’ha furà en posiziun da telemarc tras in toc paun.

Clà Sgier e Samuel Schmid eran gist vi da far ina concurrenza da tuffar e tretlar cura ch’igl ha scalinà ina quarta giada. Igl era Andrè Dosè, il manager da la ‹swiss›, cun ina valisch en maun. «Chau Men, jau vuleva be engraziar anc ina giada per la buna idea cun il num ‹swiss›. Quai è stà il hit.» Jau hai mo spluntà sin sias spatlas e ditg: «Quai è schon okay. Però tge transportas qua en questa valisch?» – «Ah, gea», ha respundì il manager «quai èn anc ils 12 milliuns per il pled ‹svizra› che ti has vendì.» Suenter otg pachets Gerber-Fondue, 16 buttiglias vin alv e dus liters williams ha lura Samuel Schmid cumenzà sin maisa da cuschina cun ses referat da quatter uras: «I äm thä Bundesroot Sämi Schmid Junior. Änd I äm thä best Langläufer of thä wörld. Bätter thän Dölf Ogi änd Rüth Dreifuss togäther.»

Dal rest: tschel di ha scrit a mai la redacziun da ‹Punts›. Ch’els hajan bleras reclamaziuns da lecturas e lecturs. Para pretendan quellas e quels che jau scrivia be nonsens. E che jau fetschia mo beffas da tut la glieud. – Quai n’è betg vair. Tut las istorgias che jau scriv, èn propi schabegiadas uschia. Ed jau n’hai anc mai ris or insatgi. Mai. Cun excepziun forsa da Nella Martinetti, Dölf Ogi, Gieri dubel w Bush, Dumeni Columberg, Mariano Tschuor, Wolfgang Haas, Bill Clinton e Prinz Charles. Quai èn però tuts buns enconuschents.

Anc autras dumondas tuppas? – mencaduff@hotmail.com

Cun chars salids

Voss Men Caduff

Avrigl 2002

Tunnels

Chara glieud, nus duvrain tunnels. Tunnels en tut las direcziuns. E quai or da dus motivs. 1. Perquai che jau vi che la gasetta ‹Punts› na sa numna en avegnir betg pli ‹Punts›, mabain TUNNELS. 2. Perquai che jau sun stà avant pauc temp en vacanzas en il Grischun. A Trin ed a Rona. Basta, pli baud fascheva la glieud vias largias sur ils pass da muntogna ed autostradas tras mintga val d’ina largezza da silmain 10 meters. Consequenzas: bler traffic, tuffien, canera, la mort dal guaud, demonstraziuns da Greenpeace, naginas turistas, nagins flirts cun magisters da skis, naginas maridaglias, nagins uffants. Quot erat demonstrandum. Vulais vus propi savair quants uffants che stattan a Rona? Okay, laschain quai. A Trin è quai tut auter. Trin ha in tunnel. E Trin ha ina scola. Alles klar? Damai, vias avertas na vegnan betg pli en dumonda. Nus duvrain tunnels sco a Trin, mo pli lungs. Da Castrisch a Stierva, da Tschierv a Ladir, da Sent ad Alvaschagn ed enavos. Nus dain a quels lura nums sco Vereina, Sereina, Madleina e Gion Giachen. Traversar quels tunnels pon lura be persunas ch’han gia suttascrit il ‹Manifest Rumantsch› e che san tragutter trais tocs turta da nusch en ina minuta. Forsa ch’in u tschella da vus di ussa: «Gea, gea, noss char Men Caduff abita en California ed ha bunas ideas. Però quellas na sa laschan betg realisar.» Però oho. Las ideas da Men Caduff da la California stuais vus prender a cor. In exempel: Tschel di hai jau ditg a mia dunna: «Penda si la laschiva e la biancaria cur ch’i plova. Lura n’has betg pli da lavar.» Mia dunna m’ha guardà e dà in bitsch sin il frunt. Vus vesais, las ideas da Men Caduff sa laschan realisar tip-top.

Per turnar tar ils tunnels ed en l’America – nus stuessan er fabritgar in tunnel davent dals Stadis Unids, davent dal biro da Gieri dubel w Bush enfin en Sibiria. Alles klar? En mes tschaler hai jau er gia chavà ina fora, però la serrà il medem di. Pertge? Suenter ca. 5 meters hai jau chattà in um cun barba e turban.

Cun chars salids

Voss mencaduff@hotmail.com

Matg 2002

Siegenthaler en mi’abitaziun

Ils 15 da matg vegn jau en Svizra. Sco represchentant american a la festa d’avertura da l’Expo.02. Il minister da cultura american ha ditg ch’el n’haja betg temp per bagatellas e che jau duessi empruvar da represchentar uschè bain sco pussaivel il pievel american – «God bless America!», ha el anc ditg. – «Nagin problem per mai, quai vegn fatg», è stada mia resposta.

Tschel di avain jau e mia dunna fatg en noss’abitaziun ina prova generala. Jau hai tratg en l’entira mondura preparada: sco chautschas sut ina bandiera ch’è stada en il World Trade Center. Suenter in libli cun scrit si grond e gross: «I did have sex with this women». Lura ina chamischa da scherif. Ina cravatta or da ponn afgan. Chautschas alvas plain flatgs d’ieli. Enturn culiez in schnatter crucifix. Ed en mes chavels hai jau fitgà anc ina bella puma d’Indianas. Natiralmain be per mussar ch’ils Stadis Unids resguardan lur minoritads etnicas precis uschè bain sco la Svizra. Lura sun jau stà en posa davant il spievel. Mia dunna m’ha guardà e ditg: «Sco tar nossa nozza!»

En quel mument è la porta s’averta. E Ruth Dreifuss era amez stanza. «Que c’est beau!» Ella aveva en in costum engiadinais e si ina chapitscha appenzellaisa. «Essas Vus er gist vi da la prova generala? – Exercitain ensemen il cortegi. La tualetta fiss l’Arteplage da Neuchâtel.» E lura essan nus chaminads a bratsch da stiva enfin en tualetta. Mia dunna ha tschivlà latiers il marsch San Carlo e fatg fotografias.

En quel mument hai dà in straglisch giu dal palantschieu sura. Ruth ed jau avain guardà si tar la lampa. Vi dal cabel sur nus pendeva in fotograf. «Siegenthaler, Josef Siegenthaler da la ‹Schweizer Illustrierte›, fa plaschair. Jau vuleva esser l’emprim che fotografescha il project rumantsch da l’Expo.02.» – «Quest n’è betg in project rumantsch!», hai jau respundì e mussà mes dus pugns al papparazzi. «Aha. Ma cun quella puma sin il chau vesais ora sco in tipic Rumantsch», ha ditg il fotograf. Ruth ha lura declerà a quest tip ch’el duess sa far or da la pulvra, ma spert, sch’el na veglia betg che ses scalp guardia ora bainbaud sco ina chapitscha appenzellaisa.

Basta, ils 15 da matg vegn jau en Svizra sco represchentant american a la festa d’avertura da l’Expo.02. Cun u senza fotograf. Dal rest: Shawne Fielding-Borer ha ditg ch’ella vegnia er – cun chapè, ma senza tarader. Quai stoss jau unbedingt raquintar al ‹Sonntags-Blick›.

Cun chars salids

Voss Men Caduff

(mencaduff@hotmail.com)

Mai pli ‹Men Caduff›!

Questa è stada la davosa brev da lectur da Men Caduff. Dapi l’october 1999 ha el mintga mais bumbardà nossa redacziun cun sia posta or da la California. Deplorablamain trametta el en avegnir sias brevs da lectur directamain al ‹Blick› e betg pli a ‹Punts›. Nossa redacziun ha empruvà tut il pussaivel per al persvader da scriver vinavant per nus. Senza success. Ils arguments (raps) da Ringier èn stads pli ferms.

Indicaziuns bibliograficas

Men Caduff. Brevs da lectur or da la California. Cumparì en: Punts nr. 65, october 1999, enfin nr. 96, matg 2002. Tut ils dretgs d’autur(a) / chasa editura resalvads. Ediziun epub: www.chattà.ch (2016).